# LITURGISKE BYGGEKLOSSAR TIL BRUK I FASTETIDA

I fastetida ønskjer mange kyrkjelydar å markera at dei høyrer til i eit globalt fellesskap. Vi har samla bøner og liturgiske ledd frå ulike himmelstrok og tradisjonar til bruk i gudstenester og samlingar. Ressursar frå systerkyrkjene våre i India, Midtausten, Sør-Afrika og Danmark. Somme har opphav i Kyrkjenes Verdsråds internasjonale vass-nettverk (Ecumenical Water Network). Kyrkjelyden din tar del i det økumeniske og globale fellesskapet av kyrkjer gjennom å gjera seg nytte av desse elementa. Dette kan gjerne nemnast som del av opningsorda. Vi treng alle å bli minte om den store samanhengen den lokale kyrkjelyden vår står i.

Vatn har ein heilt spesiell plass i den kristne kyrkja ― med mange lag av meining. Kirkens Nødhjelp sitt arbeid og fasteaksjonen har stort fokus på vatn, i katastrofar og i langsiktig utviklingsarbeid. Nedanfor finn de framlegg til korleis de kan visa dette i gudstenesta. Det er fint og viktig at ei gudsteneste blir ei samling som talar til fleire sansar.

Vi vonar byggjeklossane kan vera til inspirasjon og nytte i den lokale gudstenesteplanlegginga dykkar!

**Skal de feira gudsteneste med borna i fokus,** tilrår vi at de gjer liturgien enkel, og nyttar liturgiske ledd som ikkje er så ordrike. Det ligg framlegg til dette under overskrifta «Borna i fastetidas gudstenester». Send oss gjerne tips og idear til bøner, aktivitetar, velsigningar og songar som fungerer godt saman med borna. Send det til fa@nca.no.

**Framlegg til synleggjering i gudstenesta**

Vatn kan få ein særleg plass på/i nærleiken av alteret eller annan synleg stad i kyrkjerommet.

* De fyller ein djup, klar bolle med vatn, ev. med blå glassteinar/-bitar eller små speil. Prøv å få til lysspel i vatnet, anten ved å nytta flytelys, spotlys eller lys bak/kring skåla/bollen.
* Lysset kyrkja med spottar; lilla og/eller blått lys
* Om nokon har tilgang på store krukker, mjølkespann eller jerrykanner, store vassdunkar eller vasstønner ― kan de setja fram desse.
* Set tørre, bladlause greiner/tre framme i kyrkja for å synleggjera tørke og skort på vatn. Ev. til kontrast: Set også fram greiner som har fått spirer ― som teikn på liv og von.
* Lat bilete frå årets fasteaksjon bli viste på liten eller stor skjerm, eller koma jamleg på veggen under gudstenesta.
* Plasser døypefonten og fyll han med vatn slik at folk kan vandra forbi og dyppa fingeren og teikna seg i panna med krossmerket til påminning om dåpen (og dåpsvatnet) og vatnet som livgjevande naudsyn ― på veg til kollekt ved altaret, til eller frå nattverden, under bønevandring eller liknande.
* Legg fram perler i ulike fargar i nærleiken av døypefonten. Fargane symboliserer ulike ting; raud = eg bed om fred, **grøn** = eg bed om klimarettferd, blå = eg bed om vatn til alle, kvit = eg er tom for ord.

……………………………………………………………

**Avstyttingar**: L = Liturg/leiar; ML = Medliturg; A = Alle

**0. Opningsord:** (kan alternativt nyttast som kollekt-appell)  **L:** I landet vårt har vi rikeleg med vatn, og tar det som noko sjølvsagt at det strøymer frå vasskrana når vi opnar ho**.** Det er når grunnleggande ting i livet forsvinn, at vi verkeleg skjønar kor viktige dei er for oss. Greier vi å leva oss inn i korleis det er å vera utan vatn? Heilt på alvor?

For millionar av fattige eller fordrivne menneske er tomme vasskjelder og regn som let vente på seg eit alvorleg og tilbakevendande trugsmål mot sjølve livsgrunnlaget. I kjølvatnet følgjer tørke, feilslegne avlingar, svoltne born, døyande dyr og ufriviljug oppbrot. Hos andre øydelegg kraftig nedbør til feil tid på året det livet dei hadde bygd opp. Klimaendringane gjer at vasskreftene kjem i ukjente og uføreseielege mønster, og blir til hinder for eit godt og fredfullt liv.

I dag manglar 800 millionar menneske tilgang til reint vatn – og dette talet har auka dei siste åra. Ureint vatn drep fleire enn krig.

I dag vil vi saman rette blikket utover ― mot menneske og dei delar av Guds skaparverk som er råka av tørke og vassmangel. Ved å støtta Kirkens Nødhjelp sitt arbeid med å sikra tilgang på nok vatn, er du med på å endra for andre. Saman gjer vi verda litt meir rettferdig.

# 1. Helsingsord til samling/opning

### Alternativ A: Samling/helsingsord

**L:** Kom, alle de som tyrstar,
seier Jesus Kristus, vår Herre.
**(Ev. ML):** Kom, alle som kjenner seg veike,
smak på det levande vatnet som eg vil gje.

**L:** Dypp hendene i kjelda,
lat vatnet friske opp kropp og sjel,
drikk av det,
stol på det,
lev av det,
for denne kjelda
tørkar aldri ut.
**ML:** Kom, alle som tyrstar,
seier Jesus Kristus, vår Herre.

Ecumenical Water Network, Order of worship, Seven Weeks for Water 2016. O: Elin F. Sæverås

### Alternativ B: Helsing/samlingsbøn

**L:** Brør og systrer, slik mange elvar møtest og saman renn ut i havet,
er vi komne saman for å tilbe Gud, vår kjelde til levande vatn:

Gud, i ånd og sanning vil vi tilbe deg.
Lat hjarta våre flyta over av lovprising og takk,
reins oss i di nådeskjelde, i ditt tilgjevingsbad.
Lat oss bli oppfriska og fornya ved Jesus Kristus,
som gjennom si oppstode tilbyd oss livsens vatn.

- *Seven Weeks of Water, Ecumenical Water Network (EWN)*

# 2. Vedkjenningar

### Alternativ A: Syndsvedkjenning (L-delane kan ev. lesast av fleire; alternativt nyttast som dagens bøn)

**L:** Gud, vår Skapar, din Ande svevde over vatnet då verda vart skapt;
Gud, vår Forsonar, du kom og bar med deg levande vatn til dei som tyrstar;
Gud, du Heilage Ande, du auser ut dine gåver til ung og gamal, til kvinner og menn, slik at vi kan bere rettferdas frukt:
Vi vedkjenner at vi er umetteleg grådige, og at vi piner ut skaparverket ditt.
Nokre få av oss nyt enkel tilgang til så mykje vatn vi berre vil ha,
medan millionar av menneske ikkje har tilgang til reint vatn eller forsvarlege sanitærtilhøve.

**Alle**: Lat rett vella fram som vatn, og rettferd lik bekkar som alltid strøymer.[[1]](#footnote-1)

**L:** Gud, du som fekk vatn til å springa fram frå berget,
du som sløkte tørsten i øydemarka,
Gud, du som i Jesus gav oss levande vatn,
så dei som drikk av det aldri meir skal tyrsta,
― tilgjev oss og styrk oss i vår vilje til å gjera din vilje.

**Alle**: Lat rett vella fram som vatn, og rettferd lik bekkar som alltid strøymer.

**L:** Gud, i Jesus Kristus, du som døydde medan du tyrsta,
du som lyder til alle som opnar hjarta sitt,
― tilgjev oss og styrk oss i vår vilje til å bli forandra.

**Alle**: Lat rett vella fram som vatn, og rettferd lik bekkar som alltid strøymer.

**L:** Gud, du Heilage Ande, du som auser dine gåver over alle
så vi kan bera rettferdas frukt,
― styrk vår vilje til å handla.

**Alle:** Lat retten vella fram som vatn, og rettferd lik bekkar som alltid strøymer.
Amen.

### *- Seven Weeks of Water, Ecumenical Water Network (EWN)*

# Alternativ B: Vedkjenning om von

**L:** Vi har ei von om ein ny himmel og ei ny jord,
**A:** der freden bur,
der Guds Ande bles inn liv og skaper ein regnboge av fargar og former.

**L:** Vi har ei von om ein ny himmel og ei ny jord,
**A:** der kjærleiken bur,
der Kristi livgjevande ande breier seg i og mellom menneske,
der lidinga er liden,
der døden er striden
og der grava er tom som på oppstodas morgon.

**L:** Vi har ei von om ein ny himmel og ei ny jord,
**A:** der gleda bur,
der Guds Heilage Ande stadig fornyar det grensesprengande fellesskapet
og den ukuelege vona om eit liv utan grenser.
Amen.

*- Metodistkyrkja i Noreg*

### 3. Bøner, forbøner & bønesvar

# Alternativ A: Bøn for klimarettferd

Mellom ledda kan ein ev. syngja «Med alt på jord, er vi forbundet» (Syng håp 2, s. 94). Songledd kan ev. erstattast med andre songrefreng (t.d. Kyrie, Taizévers, eller andre). F= Forbedar kan vere liturg, eller personar av ulik alder, kjønn, osb..

**Alle**: Syng: «Med alt på jord, er vi forbundet…»

**F:** Gode Gud, jorda og det som fyller ho høyrer deg til.
I audmjuke undrar vi oss over din stordom.
Vi takkar for venleiken i skaparverket ditt
og for alle livets gåver som du i kjærleik gjev oss.
**A: Takk, vår Skapar!**

**F:** Vi tok imot gåvene, men mista Gjevaren av syne.
Vi har levd som vi åtte lufta, jorda, vatnet, artane.
No trugar klimakrisas mørke skyer.
Borna våre erver ei såra jord
og ein djup urett ropar mot oss:
Dei fattige som har minst skuld i klimaendringane, lid mest.
**A: Miskunna deg, Gud!**

**F:** Jesus Kristus, du vart menneske
for å forsona oss og alt det skapte med deg.
I tru tek vi imot di frelse og tilgjeving.
Du samanfattar alt i himmel og på jord.
Når din time kjem, skal alt rettast oppatt
og ditt rike femna alt det skapte.
**A: Jesus Kristus, vi gjev deg vår lovsong!**

**F:** Du som overvann dødskreftene,
takk for at du ikkje forlèt oss i vår naud.
Din kjærleik tek ikkje slutt.
Før oss tilbake til dine tankar for våre liv,
vis oss at vi høyrer saman med alt det skapte
og at det er deg vi møter i våre sysken,
dei som urettmessig ber følgjene av uklok forvalting.
**A: Før oss, Herre Kristus!**

**F**: Rettferdas Gud,
vi bed for alle som har ansvar for å følgja opp
internasjonale klimaforhandlingar og avtalar: Lei verdas leiarar!
Gjev syn for at den eine sin rett til liv heng uløyseleg saman med den andre sin,
Ver lydhøyr for røystene til dei fattige og dei sårbare,
Gjev dei mot til å ta dei naudsynte stega
Gjev dei vilje til å setja rettferd fyrst.
**A: Lei dei, Gud!**

**F:** Vi bed deg særleg for norske styresmakter:
Hjelp dei med å ta det ansvaret som kviler på Noreg,
som har fått så mykje og som kan gjere meir.
**A: Lei dei, Gud!**

**F:** Du heilage Livets Ande, vi bed deg:
Pust på oss med din skapande kjærleik
så vi bryt opp frå likesæla,
motstår avmaktskjensla
og gjer det vi kan for å fremja rettferd
saman på di jord.
**A: Hjelp oss, Gud!**

**Alle** syng: «Med alt på jord…»

*- Utarbeidd av Noregs Kristne Råd, 2015*

# Alternativ B: Bøn/forbøn frå Sør-Afrika

Gud vår Skapar, takk for alt i den vidunderlege verda di som du let oss få røyna:
For strimer av lys gjennom morgondisen, for dogg på blomen og på åkrane,
for vinden som kviskrar og forfriskande regn, for solskin, varme og fargar,
for stille hav som speglar himmelens venleik
og tårnhøge bølgjer som vitnar om di makt og din herlegdom:
For alt vi ser kringom oss gjev vi deg vår takk!
**Gud, i din nåde: Høyr vår bøn.**

Vi bed deg Gud, vår Skapar, Frelsar og Livgjevar om nok regn slik at vi kan få det vatnet vi treng.
Vi ber om di velsigning over dammar som snart er tomme, elveleie som ligg aude,
og borehol som er tørka ut.
Gud vår Skapar, opne auga våre så vi kan oppdaga dine gåver til oss, også i tider med tørke.
Sørg for regn til plantane våre og næring til alle dine skapningar.
**Gud, i din nåde: Høyr vår bøn.**

Vi bed for dei som vert truga av regnet: heimlause og flyktningar i telt og mellombels busetjingar. Vi bed for dei som har fått livsgrunnlaget sitt skadd på grunn av flaum,
for dei som veit at veldige ausregn fører til katastrofe.
Jesus, vår Redning, når vi bed om regn, bed vi også om at du er med dei som ikkje treng meir regn.
Vern dei og livsgrunnlaget deira, så dei også kan glede seg over di redning.
**Gud, i din nåde: Høyr vår bøn.**

Gud vår Herre, velsigna dei som skal arva jorda etter oss. Hjelp oss til å leva liva våre slik
at også dei kan gleda seg over skapargåvene du i din kjærleik og omsorg har gjeve.
Måtte vi etterlata ei jord full av venleik og herlegdom til dei,
og inspirera dei til å gjera det same mot nye generasjonar som kjem.
Heilage Ande, vår Livgjevar, hald fram med det arbeidet du har byrja i oss,
og gje oss styrke til å møta vanskar som kjem på vegen vår.
**Gud, i din nåde: Høyr vår bøn.**

Treeinige Gud, svar bønene våre slik du ser det best ― for oss og for alle menneske.
Du har vore vår følgjesven og vegvisar gjennom denne fastetida.
Fukt vårt tørre indre med di glede, lat di grøde bli rik i våre skrinne hjarta
og bring lækjedom til alt som er brote ― i oss og i di verd.
**Amen**.

- Diocese of Cape Town Water 2018 lent Programme, SouthAfrican Faith Communities’ Environment Institute

Alternativ C: Bøn/forbøn: Vatnet si gåve til alle
**A**rabisk versjon av **følgjande** bøn kan gjerne fyrst lesast av ein arabisktalande person, deretter på norsk.

لنصلي:

يا الله، يا خالق الكون، نشكرك عل نعمة الماء. زد عطشنا لوجودك في موسم الصوم الكبير هذا. افتح أعيننا كي نرى أين

توقّف تدفق مياه العدالة بسبب خطيئة الإنسان. افتح أفواهنا للكلام باسم أولئك العطش للمساواة في الحصول عل هبات

الخليقة. افتح قلوبنا يا الله للتشارك في ماء الحياة مع الجميع. نسأل ذلك من خلال ربنا يسوع المسيح، الذي يعيش ويسود

معك والروح القدس، إله واحد، الآن وكل أوان وال دهر الداهرين. آمين .

**L / ML:** Heilage Gud, du som er skaparverkets Arkitekt og Meister,
vi kjem til deg med vår takk for vatnets gåve.

Auk vår tyrste etter ditt nærvære i denne fastetida.

Opne auga våre, så vi kan sjå kvar synda til menneska hindrar rettferdas vatn frå å flyta fritt.

Opne munnen vår, så vi kan tala saka til dei som tyrstar og lengtar etter å kunna ta imot
sin rettmessige del av skaparverkets gåver.

Opne hjarta våre, så vi kan dela livets vatn med alle.

Vi bed om dette i vår Herre Jesu Kristi namn, Han som lever og råder saman med deg og Den heilage ande, du eine Gud, no og for alltid. Amen.

- Biskop Munib Younan i Den evangelisk-lutherske kyrkja i Jordan og Det heilage landet, i Seven Weeks for Water, Ecumenical Water Network. O: Elin Finnseth Sæverås

# Alternativ D: Eit vatnet sitt Fadervår

Gud, vår far og vår mor,
du som alt liv strøymer frå, Ditt namn er heilagt,
for du vatnar alt det skapte med liv.
Må rettferda strøyma over oss og omgje oss,
slik ho omgjev deg.
Gjev oss vatn nok til å leva, og hjelp oss å kjempa for dei
som er råka av mangel på vatn.
Tilgjev oss at vi er likesæle, kjenslelause og uansvarlege i vår bruk av vatn,
slik som vi tilgjev kvarandre.

Lat oss ikkje koma i freisting til å samla gode berre til oss sjølve,

eller til å vera grådige etter eller gjerrige med eller maktsjuke etter vatnet, som er ditt.
For Ordet ditt er som vatn, som reinsar oss frå det vonde.
Di rettferd strøymer som ei evig kjelde,
den avvæpnar makter og mynder,
i fortid, notid og til evig tid. Amen.

- Frå Student Christian Movement India (SCMI) og Ecumenical Water Network, og safcei.org (Sør-Afrikansk klimanettverk). O: Elin Finnseth Sæverås

#### Alternativ E: Bøn: Gud som fekk vatn til å springa fram frå berget

Gud som fekk vatn til å springa fram frå berget,
Gud som stilte tørsten hos dei som var ved å døy i ørkenen,
Gud som i Jesus gav det levande vatnet, så dei som drikk det aldri skal tyrsta.
Gud som i Jesus døydde tyrstande på krossen
for det var ingen der til å stilla tørsten hans.

Lyd til alle som i sanning vedkjenner og gjev oss tilgjeving
så vi handlar ansvarleg i bruken vår av vatn,
blir merksame på den desperate trongen hos dei
som er utan vatn,

og får visdom til å ta vare på og sikre vatn,
så elvane strøymer i rettferd mellom alle menneske og folkeslag.
Amen.

- Dansk missionsråd, «Kirken er godt nytt for verden». Ressursmateriell for FNs berekraftsmål.

#### Alternativ F: Bøn: Levande vatn

Nådige Far,
Din Son er kjelda til levande vatn;
gje at Den Heilage Ande kan inspirera oss alle
så vi verdset vatnets gåve, som du har gjeve til vårt beste,
så vi lærer å bruka det med omtanke slik at alle får del i det
og ser til at det er tilgjengeleg for alle dine skapningar,
ved vår Herre og Frelsar, Jesus Kristus.
Amen.

- The Water(In)justice Conference, Diocese of Cape Town, SAFCEI, 2018

# 4. Velsigning/sending/utgang

### Alternativ A: Velsigning

Må Gud, som vatna jordoverflata før han skapte Eva og Adam,
la rettferd regna over oss.

Må Jesus Kristus, som tala til kvinna ved landsbybrønnen i Samaria,
fylla oss med det levande vatnet som vell fram og gjev evig liv.

Må Den heilage ande, som mettar den som tyrstar med livets vasskjelde,
uroa oss og utfordra oss, så vi kan bli kanalar for Guds livgjevande nåde.

Amen.

- *Seven Weeks of Water, Ecumenical Water Network (EWN) O: Elin F. Sæverås*

### Alternativ B: Afrikansk velsigning

Herren velsigna deg og gje deg sine velsigningar:
stille,
friskt vatn,
vide horisontar,
ein open himmel
og stjerner som lyser på din veg i nattemørkret.

Må jorda under deg
få føtene dine til å dansa,
gjera armane dine sterke,
fylla øyra dine med musikk
og nasen din med søte lukter.

Må himmelen over deg
fylla sjela di med ømheit,
gje auga dine lys,
så glede i hjarta ditt
og leggja ein ny song i munnen din.

- *Frå Grønn Kirkebok: «Em tua graca», KV 2005.O: Estrid Hesselund*

### Alternativ C: Velsigning til å gjera ein forskjell

Må Gud velsigna deg med vreide over urettferd,
undertrykking og utnytting av menneske,
så du kan arbeida for rettferd, likskap og fred.

Må Gud velsigna deg med tårer for dei
som lid av hungersnaud, svolt, utstøyting og krig,
så du kan rekkja ut handa di for å trøysta dei
og venda smerta deira til glede,

Og må Gud velsigna deg med den djerve tanken
at du er med på å gjera ein forskjell i verda,
så du kan gjera det som andre meiner er uråd.

*Utdrag frå «Velsignelse til å gjøre en forskjell», frå Indonesia etter tsunamien 2004 i Ressurshefte med impulsar frå Porto Alegre, Kyrkjenes Verdsråd/Noregs Kristne Råd*

Alternativ D: Velsigning
Gå med den styrken du har
Gå enkelt, lett og med varsemd
på utkikk etter kjærleiken
Og må Guds Ande gå med deg.

- Frå Kyrkjenes Verdsråd, via Danske Kirkers Råd.

### Alternativ A: Utgangsbøn

L: Lat oss gå ut i Guds verd
med omsutas hender,
forsoningas hjarte
og kjærleikens sinnelag.
Lat oss gå i fred.
A: I Jesu Kristi namn. Amen.

- *Per Harling, Sveriges Kristna Råd, Grønn kirkebok, 2007. O: Estrid Hesselund.*

### Alternativ B: Utgangsbøn

Herre vi takkar deg, fordi vi kan gå herifrå som frie menneske.
Takk for at vi er sett, tilgjevne og velsigna av deg.
Bli hos oss med din fred, og hjelp oss med å vera dine hender og føter i verda.
Gjev du oss von og hjelp oss med med å dela von med andre.
Amen.

*- Dansk Missionsråd. «Kirken er godt nytt for verden». Ressurser til FNs bærekraftsmål, 2018.*

1. (\*Amos 5, 24) [↑](#footnote-ref-1)